Na temelju članka 86. i 89. Zakona o prostornom uređenju ("Narodne novine" br. 153/13) i članka 30. Statuta Općine Povljana ("Službeni glasnik Zadarske županije" br.17/09, 23/09 i 07/10), Općinsko vijeće Općine Povljana na 15. sjednici održanoj 09. ožujka 2015. godine donosi

**ODLUKU**

**o izradi**

**Urbanističkog plana uređenja**

**lučkog prostora Povljana i poslovne zone "Porat"**

Članak 1.

Donosi se Odluka (u daljnjem tekstu: *Odluka*) o izradi Urbanističkog plana uređenja lučkog prostora Povljana i poslovne zone "Porat" (u daljnjem tekstu: *Plan*).

1. PRAVNA OSNOVA ZA IZRADU I DONOŠENJE PLANA

Članak 2.

Pravna osnova za izradu i donošenje Plana utvrđena je Zakonom o prostornom uređenju (»Narodne novine« br. 153/13).

Plan se izrađuju u skladu sa Zakonom o prostornom uređenju (»Narodne novine« broj 153/13) i Pravilnikom o sadržaju , mjerilima kartografskih prikaza, obveznim prostornim pokazateljima i standardu elaborata prostornih planova („Narodne Novine, br. 106/98, 39/04,45/04-ispravak i 163/04).

2. RAZLOZI DONOŠENJA PLANA

Članak 3.

Razlozi za donošenje Plana su:

* ostvarivanje prostornih i razvojnih mogućnosti lučkog prostora i prostora poslovne zone "Porat".

3. OBUHVAT PLANA

Članak 4.

Obuhvat Plana utvrđen je PPUO Povljana, te je prikazan na kartografskom prikazu br. 3AUvjeti korištenja i zaštite prostora.

4. OCJENA STANJA U OBUHVATU PLANA

Članak 5.

Područje obuhvata Plana je građevinsko područje namijenjeno za izgradnju lučkog prostora i poslovne zone "Porat". Unutar obuhvata nalazi se postojeća lučka infrastruktura za potrebe naselja i područje prirodnog klifa, te središnji prazni prostor koji se koristi u različite svrhe.

5. CILJEVI I PROGRAMSKA POLAZIŠTA PLANA

Članak 6.

Osnovni ciljevi i programska polazišta za izradu Plana su:

* planiranje, izgradnja i uređenje lučkog prostora i prostora poslovne zone "Porat" u skladu sa uvjetima i mogućnostima utvrđenim PPUO-om
* podjela područja na posebne prostorne cjeline, određivanje korištenja i namjene površina
* rješavanje prometne, komunalne i druge infrastrukture
* određivanje uvjeta za korištenje, uređenje i zaštitu prostora.

Unutar lučkog prostora planira se luka otvorena za javni promet s pripadajućim pojasom kopna koji s morem čini funkcionalnu cjelinu i poslovna zona koja je dijelom u funciji naselja sa sadržajima javne namjene, a dijelom u funkciji luke.

Unutar lučkog prostora također se planira i luka nautičkog turizma (marina) s pripadajućim pojasom kopna namijenjenog sadržajima u funkciji marine uklopljenima u prirodni klif formirajući dužobalnu šetnicu s vidikovcima.

Cijelo područje unutar obuhvata čini jednu cjelinu kojim će naselja Povljana formirati javne prostore s kojima će ostvariti kontakt s morem, te centar koji će povezati dvije strane naselja u cijelinu.

6. POPIS POTREBNIH STRUČNIH PODLOGA

Članak 7.

Za izradu Plana potrebno je priskrbiti katastarski plan i odgovarajuće geodetske podloge prema Pravilniku o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova ("Narodne novine" br. 106/98, 39/04, 45/04 - ispravak i 163/04).

7. NAČIN PRIBAVLJANJA STRUČNIH RJEŠENJA

Članak 8.

Stručne podloge (podaci, planske smjernice i propisani dokumenti) koje za potrebe izrade Plana iz područja svog djelokruga osiguravaju javnopravna tijela i osobe određene člankom 9. ove Odluke pribavit će se u skladu s odredbama Zakona o prostornom uređenju (članci 90.-92.) u roku od 30 dana od dana dostave Odluke o izradi Plana.

8. POPIS JAVNOPRAVNIH TIJELA KOJA DAJU ZAHTJEVE ZA IZRADU PLANA IZ PODRUČJA SVOG DJELOKRUGA, TE DRUGIH SUDIONIKA KORISNIKA PROSTORA KOJI ĆE SUDJELOVATI U IZRADI PLANA

Članak 9.

Utvrđuju se sljedeća javnopravna tijela i drugi sudionici korisnici prostora koji mogu dati zahtjeve (podatke, planske smjernice i propisane dokumente) iz svog djelokruga za potrebe izrade Plana:

1. Ministarstvo kulture, Uprava za zaštitu kulturne baštine, Konzervatorski odjel u Zadru, Ilije Smiljanića 3, 23000 Zadar,
2. Ministarstvo unutarnjih poslova, PU Zadarska, Odjel zaštite od požara i civilne zaštite, Andrije Hebranga bb 23000 Zadar,
3. Državna uprava za zaštitu i spašavanje, Područni ured Zadar, Andrije Hebranga 11c, 23000 Zadar,
4. HEP d.d. Elektra Zadar, Kralja Dmitra Zvonimira 8, 23000 Zadar,
5. Hrvatske vode, VGO Split, Vukovarska 38, 21000 Split,
6. Županijska uprava za ceste, Zrinsko-Frankopanska 10/2, 23000 Zadar,
7. Vodovod d.o.o. Zadar, Špire Brusine 17, 23000 Zadar,
8. **Hrvatska agencija za poštu i elektroničke komunikacije,** Ulica Roberta Frangeša Mihanovića 9, 10110 Zagreb,
9. EVN Croatia Plin d.o.o Josipa Marohnića 1, 10000 Zagreb,
10. Lučka kapetanija Zadar, Liburnska obala 8, 23000 Zadar,
11. Županijska lučka uprava Zadar, Liburnska obala 6/5, 23000 Zadar,
12. Zadarska županija, Upravni odjel za provedbu dokumenata prostornog uređenja i gradnje, Zadar, Brne Krnarutića 13, 23 000 Zadar.

9. PLANIRANI ROK ZA IZRADU PLANA

Članak 10.

Za izradu Plana utvrđuju se slijedeći rokovi:

* dostava zahtjeva za izradu Plana (podaci, planske smjernice i propisani dokumenti) - u roku od najviše 30 dana od dana podnošenja zahtjeva,
* izrada Prijedloga Plana za javnu raspravu u roku od 60 dana po isteku roka za dostavu zahtjeva,
* javni uvid u Prijedlog Plana u trajanju od 30 dana,
* izrada Izvješća o javnoj raspravi u roku od 30 dana od isteka roka za davanje pisanih mišljenje, prijedloga i primjedbi,
* izrada Nacrta konačnog prijedloga Plana u roku od 30 dana od prihvaćanja Izvješća o javnoj raspravi,
* izrada Konačnog prijedloga Plana – u roku od 15 dana,
* donošenje Plana ovisno o sjednici Općinskog vijeća.

10. IZVORI FINANCIRANJA IZRADE PLANA

Članak 11.

Sredstva za izradu Plana osigurati će se iz sredstava proračuna Općine Povljana.

11. ZAVRŠNE ODREDBE

Članak 12.

Nositelj izrade dostavlja primjerak ove Odluke javnopravnim tijelima i osobama navedenim člankom 9. ove Odluke. Uz dostavu Odluke upućuje se poziv za dostavom zahtjeva (podaci, planske smjernice i propisani dokumenti) za izradu Plana.

Rok dostave zahtjeva određen je člankom 10. ove Odluke. Ukoliko tijela i osobe iz prethodnog stavka ne dostave zahtjeve u određenom roku, smatrat će se da ih nemaju.

Članak 13.

Jedan primjerak ove Odluke dostavlja se Hrvatskom zavodu za prostorni razvoj, Ulica Republike Austrije 20, 10 000 Zagreb.

Članak 14.

Ova Odluka stupa na snagu osmoga dana od dana objave u "Službenom glasniku Zadarske županije".

Klasa: 350-01/15-01/6

Ur. broj:2198/25-40-15-1

Povljana, 09. ožujka 2015. godine

OPĆINSKO VIJEĆE OPĆINE POVLJANA

 Predsjednik Općinskog vijeća

 Nikola Vičević